Incendiul care a izbucnit luni în incinta noului terminal al Aeroportului Craiova a generat o situație de alertă, însă a fost gestionat rapid și eficient de către angajații aeroportului, potrivit informațiilor furnizate de Gazeta de Sud. Potrivit reprezentanților aeroportului, intervenția promptă a personalului a permis stingerea incendiului într-un timp destul de scurt, evitând astfel pagube majore sau situații periculoase.
"A luat foc o parte dintr-un perete situat pe partea de est în noul terminal. Focul a pornit de la o sudură de pe acoperiş. Angajaţii noştri au intervenit imediat şi au stins incendiul cu ajutorul maşinilor de intervenţie din dotare. ISU Dolj a ajuns cu autospeciale, însă incendiul era deja stins", a declarat Oana Răducanoiu, reprezentant al Aeroportului, potrivit GDS.
Incendiul, care a avut loc în noul terminal al aeroportului, a ridicat îngrijorări cu privire la siguranța și securitatea facilității, dar promptitudinea și profesionalismul angajaților au contribuit la calmarea situației și la evitarea extinderii focului.
"La incendiul din Municipiul Craiova, Aeroportul Internaţional Craiova ard materiale de constructie (polistiren) în interiorul halei, cu degajare puternică de fum. Incendiul este localizat. Până în acest moment nu au fost identificate victime. Incendiul este lichidat. A ars în interiorul unei hale pe o suprafață de aproximativ 100 mp si s-au degradat 150 mp de tocărie și geam termopan", a transmis ISU Dolj.
Cauza incendiului
Directorul Aeroportului Craiova a declarat, pentru Digi24, că angajații firmei care lucrează pe șantierul noului terminal ar fi de vină.
"Firma a lucrat neglijent. S-a sudat la înălţime şi în zonă erau materiale inflamabile. Important este că nu sunt victime și că angajații noștri au intervenit cu autospecialele pe care le deține aeroportul și au stins focul. Activitatea aeroportului nu a fost deloc afectată", a spus Sorin Manda.